Document ID: 32006D0009

KOMISSION PÄÄTÖS,
tehty 6 päivänä tammikuuta 2006,
neuvoston päätöksen 79/542/ETY liitteen I muuttamisesta Bulgariasta ja Romaniasta entisen Jugoslavian tasavallan Makedonian, Serbian ja Montenegron kautta kuljetettavia eläviä eläimiä koskevien siirtymätoimenpiteiden osalta
(tiedoksiannettu numerolla K(2005) 5885)
(ETA:n kannalta merkityksellinen teksti)
(2006/9/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten terveyttä koskevista säännöistä tiettyjen elävien sorkka- ja kavioeläinten yhteisöön tuonnin ja yhteisön kautta kuljetuksen osalta, direktiivien 90/426/ETY ja 92/65/ETY muuttamisesta ja direktiivin 72/462/ETY kumoamisesta 26 päivänä huhtikuuta 2004 annetun neuvoston direktiivin 2004/68/EY (1) ja erityisesti sen 3 artiklan 1 kohdan ja 17 artiklan,
sekä katsoo seuraavaa:
(1)
Luettelosta kolmansista maista tai niiden osista sekä eläinten terveyttä ja kansanterveyttä sekä eläinlääkärintodistuksia koskevista vaatimuksista tiettyjen elävien eläinten ja tuoreen lihan tuonnissa yhteisöön 21 päivänä joulukuuta 1979 tehdyn neuvoston päätöksen 79/542/ETY (2) liitteessä I olevassa 1 osassa vahvistetaan luettelo kolmansista maista ja niiden osista, joista jäsenvaltiot saavat tuoda tiettyjä eläviä eläimiä.
(2)
Entinen Jugoslavian tasavalta Makedonia, Serbia ja Montenegro ovat mukana päätöksen 79/542/ETY liitteessä II olevan 1 osan lihaa koskevassa luettelossa, mutteivät liitteessä I olevan 1 osan luettelossa, joten tämän päätöksen soveltamisalaan kuuluvien elävien eläinten tuonti EU:hun ja kuljetus EU:n kautta eivät tällä hetkellä ole sallittuja.
(3)
Tautitilanne on kuitenkin kyseisissä maissa hyväksyttävä, ja myös eläinten hyvinvoinnin vuoksi olisi suotavaa sallia teuraseläinten kuljetus kyseisen maiden kautta tietyin ehdoin. Tämän vuoksi 31 päivään joulukuuta 2006 kestävän siirtymäkauden ajan ja odotettaessa komission tarkastusmatkaa kyseisiin maihin päätöksessä 79/542/ETY tarkoitettujen eläviä eläimiä sisältävien lähetysten kuljetus kyseisten maiden kautta välittömästi teurastettaviksi voidaan sallia liittyvistä valtioista Bulgariasta ja Romaniasta johonkin jäsenvaltioon. Siirtymäkautta olisi sovellettava ainoastaan Bulgariaan ja Romaniaan niiden aiottu liittyminen huomioon ottaen.
(4)
Yksittäisten lähetysten terveydellisen aseman varmistamiseksi on asetettava lisäedellytyksiä kuten kuorma-autojen sinetöiminen ja todistuksen leimaaminen.
(5)
Päätöksen 79/542/ETY liitteessä I oleva 1 osa olisi muutettava vastaavasti.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 79/542/ETY liitteessä I oleva 1 osa tämän päätöksen liitteellä.
2 artikla
Tätä päätöstä sovelletaan 12 päivästä tammikuuta 2006.
3 artikla
Tämä päätös on osoitettu kaikille jäsenvaltioille.
Tehty Brysselissä 6 päivänä tammikuuta 2006.

Labels: 0
3
8
6
18